Trölli.is frétti af því að Selvík ehf , félag á vegum Róberts Guðfinnssonar hafi verið að segja upp starfsmönnum . Selvík ehf og skyld félög hafa á undanförnum árum verið í miklum og kostnaðarsömum framkvæmdum á Siglufirði . Meðal þess sem mest hefur borið á upp á síðkastið má nefna lúxus hótelið Sigló hótel og nýjan stórglæsilegan 9 holu golfvöll í Hólsdal , fyrir utan Rauðku húsin sem fyrir löngu eru orðin vel þekkt kennileiti á Siglufirði , svo eitthvað sé nefnt . Trölli.is náði tali af Róbert þar sem hann var staddur á viðskiptaferðalagi erlendis og spurði hvort að þetta þýddi breytingar á stefnu félaga á vegum hans . “ Á síðustu tólf árum höfum við staðið að viðamiklum fjárfestingum á Siglufirði . Það hefur verið fjárfest fyrir allmarga milljarða í uppbyggingu í samfélaginu . Við lítum svo á að nú sé tími til að hægja á og vinna úr því sem komið er . Ég hef orðið var við áhyggjur af því hvað starfsemi á okkar vegum sé orðin fyrirferðamikil í litlu samfélagi . Með því að við hægjum á þá hljóta að opnast tækifæri fyrir aðra að taka við boltanum og gera betur ” sagði Róbert í stuttu spjalli . Því er við að bæta að félag í eigu Róberts hefur lagt fram erindi dagsett 24. júlí 2018 til skipulags - og umhverfisnefndar þar sem Róbert Guðfinnsson f.h . Ýmis fasteignafélags skilar inn lóðum sem félagið hefur fengið úthlutað við Eyrarflöt 7 - 9 , 11 - 13 og 14 - 20 .